ขสมก.เมิน ศาลตัดสิน เบสท์รินกรุ๊ป
ขสมก.ระบุ &#8220;เบสท์ ริน กรุ๊ป&#8221; แพ้คดีเลี่ยงภาษีนำเข้ารถยนต์ ไม่กระทบจ้างจัดซื้อรถเมล์เอ็นจีวี 489 คัน
21 ก.ย. 2559

ขสมก.ระบุ “เบสท์ ริน กรุ๊ป” แพ้คดีเลี่ยงภาษีนำเข้ารถยนต์ ไม่กระทบจ้างจัดซื้อรถเมล์เอ็นจีวี 489 คัน
นายสุระชัย เอี่ยมวชิรสกุล ผู้อำนวยการองค์การขนส่งมวลชนกรุงเทพ (ขสมก.) เปิดเผยว่า กรณีที่ศาลภาษีอากรกลางมีคำพิพากษาวันที่ 20 ก.ย. 2559 ให้บริษัท เบสท์ริน กรุ๊ป ชำระภาษีอากรพร้อมเบี้ยปรับและเงินเพิ่มจำนวน 232 ล้านบาท และให้ชำระเงินเพิ่มอากรขาเข้ากรณีเลี่ยงภาษีนำเข้ารถยนต์โดยสารนั้น ขสมก. ซึ่งเป็นคู่สัญญาว่าจ้างบริษัท เบสท์ริน กรุ๊ป จัดซื้อรถเมล์เอ็นจีวี 489 คัน ได้รับทราบคำตัดสินของศาลดังกล่าวแล้ว และคาดว่าจะไม่กระทบต่อการลงนามสัญญาจ้างจัดซื้อรถเมล์เอ็นจีวี เพราะบริษัท เบสท์ริน กรุ๊ป เป็นผู้เสนอราคาต่ำสุด
ทั้งนี้ ขสมก. ยืนยันว่า กระบวนการประมูลและการตรวจสอบเอกชนเข้าร่วมประมูลโครงการของ ขสมก.เป็นไปตามมาตรฐาน ซึ่งกรณีการหลบเลี่ยงภาษีของบริษัท เบสท์ริน กรุ๊ป ไม่เกี่ยวข้องกับขสมก. แต่เพื่อความโปร่งใส ขสมก.จะรอผลการพิจารณาของคณะกรรมการว่าด้วยการพัสดุด้วยวิธีทางอิเล็กทรอนิกส์ (กวพ.อ.) ตามที่กลุ่มกิจการร่วมค้า JVCC ซึ่งมีบริษัท ช.ทวี ถือหุ้นอยู่ ร้องเรียนให้ตรวจสอบการรายงานงบดุลของบริษัท เบสท์ริน กรุ๊ป ไม่ตรงกับข้อเท็จจริงและให้ยกเลิกการทำสัญญาจ้างจัดซื้อรถเมล์เอ็นจีวี คาดว่าผลการตรวจสอบดังกล่าวจะสรุปและจัดส่งมาให้ ขสมก.พิจารณาได้ในสัปดาห์นี้